DECRETO 155/2008, do 26 de xuño, polo que se outorga unha concesión demanial de terreos afectos á construción do encoro da Baxe no río Umia, en Caldas de Reis, á Comunidade de Montes Veciñais en Man Común de Santo André de Cesar e se establece unha taxa anual pola utilización privativa dos bens obxecto de concesión.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 31/07/2008

Os terreos afectados pola construción do encoro de Caldas de Reis foron obxecto de expropiación forzosa, en virtude da declaración de utilidade pública e urxente ocupación operada polo Decreto 375/1996, do 11 de outubro (DOG do 22 de outubro).
De conformidade co disposto nos artigos 24.2º da Lei 33/2003, do 3 de novembro, do patrimonio das administracións públicas, e 9.4º da Lei 3/1985, do 12 de abril, do patrimonio da Comunidade Autónoma de Galicia, a adquisición de bens e dereitos mediante expropiación forzosa significa a súa afectación aos fins que foron determinantes da declaración de utilidade pública sen necesidade de ningún outro acto expreso, feito que motiva o seu carácter demanial.
Entre os terreos expropiados atópanse diversos predios lindantes co encoro que, xa no expediente expropiatorio, estaban destinados á construción dunha área recreativa en favor principalmente dos veciños dos concellos limítrofes.
O 13 de setembro de 2006 a Comunidade de Montes Veciñais en Man Común de Santo André de Cesar, no concello de Caldas de Reis, formulou unha solicitude de utilización privativa de diversos predios afectados polo expediente de expropiación e que son susceptibles de utilización para a construción dunha área recreativa no contorno do encoro.
Analizada a oportunidade da solicitude e a súa finalidade, axustada ao inicialmente previsto no momento da construción do encoro e o carácter recreativo en favor da propia comunidade social, tramitouse o correspondente expediente de concesión polas vías da normativa de patrimonio da comunidade autónoma.
Como queira que das actuacións previstas deriva unha utilidade económica para a comunidade de montes, como son a construción dun local de ocio destinado, entre outros usos a cafetaría-restaurante, así como o establecemento de instalacións deportivas, de acordo co disposto no artigo 93.4º da Lei 33/2003, do 3 de novembro, do patrimonio das administracións públicas, debe aplicarse unha taxa pola utilización privativa dos bens de dominio público por parte da Comunidade de Santo André de Cesar.
Esta taxa vén determinada no anexo 5 da Lei 6/2003, do 9 de decembro, de taxas, prezos e exaccións da Comunidade Autónoma de Galicia, que establece que con carácter xeral e salvo que existan tarifas específicas, a contía da taxa a satisfacer será a que se fixe por decreto, por proposta da consellería a que estea adscrito o elemento obxecto da concesión, logo de informe favorable da consellería competente en materia de facenda, e determinarase pola aplicación dunha porcentaxe mínima do 2% e máxima do 6% sobre o valor do mercado. Neste sentido, tomarase como valor de mercado o valor actualizado do ben segundo o Inventario xeral de bens e dereitos da Comunidade Autónoma de Galicia.
A Secretaría Xeral e do Patrimonio da Consellería de Economía e Facenda e a Dirección Xeral de Tributos emitiron os preceptivos informes, exixidos pola normativa de taxas citada, con carácter favorable.
Polo exposto, no uso das atribucións conferidas pola Lei 1/1983, do 22 de febreiro, reguladora da Xunta e da súa Presidencia, por proposta do conselleiro de Medio Ambiente e Desenvolvemento Sostible e logo de deliberación do Consello da Xunta de Galicia na súa reunión do día vinte e seis de xuño de dous mil oito,
DISPOÑO:
Artigo 1º.-Outorgamento de concesión demanial.
1. Outórgase concesión demanial dos terreos de dominio público sinalados no anexo I deste decreto afectos á construción do encoro da Baxe no río Umia, en Caldas de Reis, á Comunidade de Montes Veciñais en Man Común de Santo André de Cesar, co obxecto de que se habilite unha área recreativa nos devanditos terreos.
2. Esta concesión demanial formalizarase en documento administrativo e axustarase ás condicións recollidas no anexo II deste decreto.
Artigo 2º.-Taxa.
1. Fíxase unha taxa de carácter anual pola utilización dos bens e dereitos demaniais necesarios para a construción dunha área recreativa en terreos lindantes co encoro de Caldas de Reis, pola Comunidade de Montes Veciñais en Man Común de Santo André de Cesar, do 2% do valor actualizado dos bens e dereitos afectados pola expropiación, segundo o Inventario xeral de bens e dereitos da Comunidade Autónoma de Galicia.
2. A citada taxa rexerase polo disposto na normativa de taxas da Comunidade Autónoma de Galicia e pola restante normativa de aplicación.
Disposición derradeira
Única.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e seis de xuño do dous mil oito.
Emilio Pérez Touriño
Presidente
Manuel Vázquez Fernández
Conselleiro de Medio Ambiente e Desenvolvemento
Sostible
ANEXO I
Relación de terreos obxecto de concesión demanial á Comunidade de Montes Veciñais en Man Común de Santo André de Cesar, de acordo co número identificativo dos predios establecido no seu día no expediente expropiatorio.
212 ,213 ,214, 215, 216, 217, 218, 219, 220, 221, 222, 223, 224, 225, 225-COMP, 226, 227, 228, 228-A, 229, 230, 230-1, 231, 232, 233, 234, 235, 235-A, 236, 237, 238, 239, 240, 241, 242, 243, 245.
ANEXO II
Condicións xerais a que se suxeitará a concesión administrativa de utilización privativa de determinados bens e dereitos afectados polo expediente expropiatorio levado a cabo para a construción do encoro de Caldas de Reis.
A devandita concesión quedará, de conformidade co artigo 128 do Decreto 50/1989, do 9 de marzo, polo que se aproba o Regulamento para a execución da Lei de patrimonio da Comunidade Autónoma de Galicia (en diante RPLCAG), suxeita ás seguintes condicións:
Primeira.-Constitúe o obxecto desta concesión os bens demaniais sinalados no anexo I deste decreto que foron obxecto de expropiación mediante o Decreto 375/1996, do 11 de outubro (DOG do 22 de outubro).
Esta concesión outórgase a salvo o dereito de propiedade e sen prexuízo de terceiro.
Segunda.-A concesión ten por finalidade a construción dunha área recreativa nos citados terreos. O proxecto das obras será autorizado con carácter previo á súa execución por Augas de Galicia.
Terceira.-O uso da concesión deberá de suxeitarse ás medidas que en relación coa utilización do dominio público hidráulico poida adoptar o Goberno ou órganos correspondentes da Comunidade Autónoma de Galicia, co fin de superar os problemas derivados de secas extraordinarias ou estados similares de necesidade, urxencia ou concorrencia de situacións anómalas ou excepcionais, de acordo co que dispón o artigo 58 do texto refundido da Lei de augas.
Cuarta.-Calquera variación de detalle de escasa relevancia e significación por necesidades construtivas, que non implique en ningún caso afección nin alteración dalgunha das características e condicións esenciais da concesión e sexa compatible con elas, nas obras ou instalacións deseñadas no proxecto construtivo, que o concesionario coide conveniente introducir durante o proceso de construción do aproveitamento deberá solicitarse e xustificarse documentalmente para ser aprobada por Augas de Galicia con anterioridade á súa execución.
Non deberá executarse durante o tempo de vixencia da concesión ningunha clase de obras e traballos no aproveitamento, aínda que non se modifique calquera das súas características ou condicións, sen previamente dar conta por escrito coa xustificación documental pertinente das tarefas que se vaian realizar. Mesmo será obrigatorio o aviso previo do cambio ou simple substitución de artefactos ou maquinaria inutilizados por outra igual, debéndose manifestar na comunicación os datos técnicos dos que se trate de instalar.
Quinta.-O concesionario queda obrigado a comunicar a Augas de Galicia as datas de comezo e finalización das obras.
O concesionario enviará durante a execución das obras a Augas de Galicia un informe semestral detallado das obras e actuacións realizadas no primeiro mes do semestre seguinte.
Unha vez finalizadas as obras, o concesionario deberá simultaneamente remitir un documento final ou proxecto das obras e instalacións executadas en que figuren con exhaustiva definición as características delas e solicitar que se proceda, ao levantamento da acta de recoñecemento final en que se faga constar o cumprimento das características esenciais exixidas no documento concesional e que, nas obras efectivamente executadas non existan, nos seus aspectos hidráulicos e técnicos, desviacións esenciais coas proxectadas que puideren facer o aproveitamento distinto do concedido, deixando o tamén obrigado cumprimento e observación do resto dos aspectos concorrentes nesta actividade aos órganos ou organismos competentes por razón da materia, e que sen a súa previa aprobación non se poderá autorizar a posta en explotación total ou parcial do aproveitamento.
Sexta.-A concesión terá por obxecto os bens demaniais sinalados no anexo I, polo que en ningún caso se entenderán comprendidos na concesión os terreos de domino público hidráulico necesarios para a súa utilización.
O concesionario está obrigado a que en todo tempo as obras construídas teñan a suficiente impermeabilidade para que non haxa filtracións, escapes nin perdas de auga e a manter as obras e instalacións constitutivas do aproveitamento, tanto as situadas naqueles terreos como as que estean fóra deles, en perfecto estado de conservación.
Sétima.-Queda prohibida a vertedura a leitos públicos, ribeiras ou marxes de entullos ou outros materiais, sendo responsable o concesionario de cantos danos e prexuízos se produzan por este motivo ao dominio público hidráulico, a terceiros ou aos aproveitamentos hidráulicos situados augas abaixo. No suposto de se produciren, o concesionario queda obrigado a levar a cabo os traballos que a Administración ordene para a extracción dos produtos vertidos ao leito durante a execución das obras ou explotación do aproveitamento.
Tamén queda prohibido alterar a pureza, calidade e composición das augas ou destinalas en todo o seu percorrido ata a súa incorporación ao río a fins ou usos distintos do outorgado.
Oitava.-As funcións de seguimento, inspección e vixilancia da concesión, tanto durante nas fases de construción como de explotación, estarán a cargo de Augas de Galicia exclusivamente nas materias hidráulicas propias da súa competencia, sendo por conta do concesionario o aboamento dos gastos que por estes conceptos sexan orixinados, conforme as disposicións vixentes ou que no sucesivo poidan ditarse.
Novena.-O concesionario será responsable de cantos danos e prexuízos poidan ocasionarse a intereses públicos ou privados como consecuencia das obras que se autorizan, non constituíndo o outorgamento da concesión facultade ningunha para executar obras en zonas que afecten as vías públicas, para o que deberá obter o preceptivo permiso, autorización ou licenza dos organismos competentes.
Igualmente queda obrigado a executar cantas obras foren precisas para conservar, restituír ou substituír as servidumes existentes.
Décima.-Calquera modificación das características ou condicións da concesión requirirá autorización administrativa previa.
O prazo de execución das obras poderá prorrogarse cando o concesionario acredite que a causa xeradora do atraso se deba a causas independentes da súa vontade e o comunique dentro dos trinta (30) días seguintes de esta se ter producido. A solicitude, acompañada da documentación xustificativa, deberá de presentala cunha antelación mínima de dous (2) meses á data en que expire o prazo do cal se solicita a ampliación, describindo a obra realizada e a que falte por executar, coa súa valoración aproximada.
Décimo primeira.-A concesión poderá ser revisable, de acordo co artigo 136º do RLPCAG, nos supostos seguintes:
a) Cando de forma comprobada se modificasen os supostos determinantes do seu outorgamento.
b) En casos de forza maior, por petición do concesionario.
c) Cando existan razóns de interese público.
Décimo segunda.-A transmisión total ou parcial deste aproveitamento de augas ou a constitución de gravames sobre el polo concesionario requirirá autorización administrativa previa.
Décimo terceira.-A concesión quedará suxeita ao pagamento da taxa anual por utilización privativa de determinados terreos de dominio publico, en aplicación do disposto no artigo 93.4º da Lei do patrimonio das administracións públicas, e do anexo 5 da Lei 6/2003, do 9 de decembro, de taxas, prezos e exaccións da Comunidade Autónoma de Galicia, quedando esta fixada nun 2% do valor actualizado dos bens e dereitos afectados pola expropiación, segundo o Inventario xeral de bens e dereitos da Comunidade Autónoma de Galicia.
Estará obrigado ao pagamento destas exaccións, na contía e condicións que no seu día se determinen, o titular da concesión ou persoas que se subroguen nos seus dereitos e obrigas.
Décimo cuarta.-O dereito ao uso privativo extinguirase por terminación do prazo concesional, expropiación forzosa ou renuncia expresa do concesionario.
Será motivo tamén de extinción da concesión a súa caducidade total ou parcial por incumprimento de calquera das características ou condicións esenciais ou prazos nela previstos, pola interrupción permanente da explotación durante tres (3) anos consecutivos sempre que aquela sexa imputable ao titular e nos demais casos dispostos na normativa legal e regulamentaria de aplicación.
O concesionario deberá poñer en coñecemento de Augas de Galicia, dous (2) anos antes de que expire a vixencia da concesión, o feito de que a tal dereito lle queda ese período de tempo para a súa extinción polo transcurso do prazo concesional para efectos da iniciación do oportuno expediente.
Na declaración de extinción do dereito ao aproveitamento hidráulico, calquera que sexa a causa daquela, poderase exixir ao interesado a eliminación dos obstáculos que afecten a corrente do río e as zonas de servidume e policía do dominio público hidráulico, salvo que algunha das obras ou instalacións poidan ser reutilizadas para outro fin ou que, a xuízo do organismo, a súa demolición non sexa necesaria. En caso de proceder á demolición total ou parcial das obras, esta levarase a cabo, logo das actuacións correspondentes, segundo as instrucións e indicacións de Augas de Galicia.
Ao extinguirse o dereito concesional, que se producirá sempre sen menoscabo de terceiro nin do interese público, podéndose impoñer as condicións que se consideren oportunas para evitalo, reverterán á Administración gratuitamente e libres de cargas cantas obras fosen construídas dentro e fóra do dominio público hidráulico para a explotación do aproveitamento, sen prexuízo do cumprimento das condicións estipuladas na concesión. A declaración de extinción por renuncia ou caducidade levará consigo a incautación da fianza definitiva prevista na condición.
Décimo quinta.-Esta concesión outórgase por un prazo de 50 anos e pode ser prorrogada por mutuo acordo de ambas as partes, de conformidade co disposto no artigo 128 b) do RLPCAG.